VIDEO
*****************************
Un bărbat de 35 de ani, din comuna Ion Creangă, a fost reținut de polițiști, după ce a fost surprins conducând un autoturism, fără a deține permis de conducere și sub influența alcoolului. Incidentul a avut loc la data de 23 mai, în jurul orei 16:10, când polițiștii din cadrul Secției de Poliție Rurală Ion Creangă au observat un autoturism care se deplasa sinuos pe sensul opus.
În încercarea de a opri vehiculul, polițiștii au folosit semnale luminoase și acustice regulamentare, însă șoferul a pierdut controlul mașinii și a intrat în coliziune cu un cap de pod. Verificările ulterioare au relevat că bărbatul nu deținea permis de conducere pentru nicio categorie de vehicule, iar testarea cu etilotestul a indicat o concentrație de 0,55 mg/l alcool pur în aerul expirat.
„În baza materialului probator administrat, bărbatul în cauză a fost reținut de polițiști, cercetările fiind continuate sub aspectul săvârșirii infracțiunilor de conducerea unui vehicul fără permis de conducere și sub influența alcoolului”, a declarat inspector Ramona Ciofu, purtător de cuvânt IPJ Neamț.
Denisa POPA
Foto: IPJ Neamț